钦定古今图书集成/方舆汇编/边裔典/第060卷 > 晋
## 钦定古今图书集成/方舆汇编/边裔典/第060卷 > 晋

### 武帝太康五年大秦国遣使贡献

按《晋书武帝本纪》云云。按《大秦传》：“大秦国一名犁
鞬，在西海之西。其地东西南北各数千里，有城邑。其
城周回百馀里，屋宇皆以珊瑚为棁栭，琉璃为墙壁，
水精为柱础。其王有五宫，其宫相去各十里，每旦于
一宫听事，终而复始。若国有灾异，辄更立贤人，放其
旧王，被放者亦不敢怨。有官曹簿领，而文字习胡，亦
有”白盖小车、旌旗之属及邮驿，制置一如中州。其人
长大，貌类中国人而胡服。其土多出金玉宝物，明珠、
大贝。有夜光璧、骇鸡犀及火浣布。又能剌金缕绣及
织锦缕罽。以金银为钱，银钱十当金钱之一。安息、天
竺人与之交市于海中，其利百倍。邻国使到者，辄廪
以金钱。途经大海，海水咸苦，不可食。商客往来，皆赍
三岁粮，是以至者稀少。汉时，都护班超遣掾甘英使
其国，入海。船人曰：“海中有思慕之物，往者莫不悲怀。
若汉使不恋父母妻子者，可入。”英不能渡。武帝太康
中，其王遣使贡献。

按晋释法显《佛国记》：“从拘睒弥国南行二百由延，有
国名达嚫，是过去迦叶佛僧伽蓝。穿大石山作之，凡
有五重。最下重作象形，有五百间。石室第二层作师
子形，有四百间；第三层作马形，有三百间；第四层作
牛形，有二百间；第五层作鸽形，有百间。最上有泉水，
循石室前绕房而流，周围回曲。如是乃至下重顺房”
流从户而出。诸层室中，处处穿石作窗牖通明，室中
朗然，都无幽暗。其室四角头，穿石作梯磴上处。今人
形小，缘梯上正得至昔人一脚所蹑处，因名此寺为
波罗越。波罗越者，天竺名鸽也。其寺中常有罗汉住。
此土丘荒，无人民居，去山极远方有村，皆是邪见，不
识佛法。沙间婆罗门及诸异学。彼国人民常见人飞
来入此寺。于时诸国道人，欲来礼此寺者，彼村人则
言：“汝何以不飞耶？我见此间道人皆飞。”道人方便答
言：“翅未成耳。”达嚫国崄，道路艰难，而知处欲往者，要
当赍钱货施彼国王，王然后遣人送。展转相付，示其
迳路。法显竟不得往，承彼土人言，故说之耳。